**Ministru kabineta noteikumu projekta “Jaunuzņēmumu atbalsta programmu pieteikšanas un administrēšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Jaunuzņēmumu darbības atbalsta likuma 13.panta otrā daļa, 17.panta otrā daļa un 21.panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Jaunuzņēmumu darbības atbalsta likuma (turpmāk – likums) 17.pants paredz, ka jaunuzņēmums, kas vēlas izmantot likumā noteiktās atbalsta programmas, sagatavo un iesniedz Jaunuzņēmumu darbības vērtēšanas komisijai (turpmāk – Komisija) pieteikumu kā arī ar to saistīto dokumentāciju. Vienlaikus likums nosaka, ka pieteikuma dokumentācijas formu un saturu nosaka Ministru kabinets.  Likums nosaka, ka viens no svarīgākajiem kritērijiem atbalsta programmu piešķiršanai ir kvalificēta riska kapitāla investora ieguldījums jaunuzņēmuma pamatkapitālā pieteiktās jaunuzņēmuma biznesa idejas īstenošanai. Vienlaikus likuma 5.pants nosaka kvalifikācijas nosacījumus, lai riska kapitāla investoru varētu atzīt par kvalificētu riska kapitāla investoru un attiecīgi tā ieguldījumu par atbilstošu atbalsta programmu piešķiršanai jaunuzņēmumam. Ņemot vērā, ka par likumā izvirzīto kvalifikācijas prasību atbilstību Komisija nevar pārliecināties tikai no publiski pieejamiem avotiem, šajā noteikumu projektā tiek noteikts informācijas un dokumentu apjoms, kas ir jāsagatavo riska kapitāla investoram.  Ņemot vērā iepriekš minēto, izstrādāts Ministru kabineta noteikumu projekts „Jaunuzņēmumu atbalsta programmu pieteikšanas un administrēšanas kārtība” (turpmāk – noteikumu projekts).   1. **Pieteikuma dokumentācija**   Noteikumu projektā uzskaitīti dokumenti, kas jaunuzņēmumam jāiesniedz, lai pieteiktu dalību likumā noteiktajās atbalsta programmās. Noteikumu projekta 3.punktā noteiktais dokumentu kopums ir pamatinformācija vadoties no kuras tiek izvērtēta jaunuzņēmuma atbilstība atbalsta programmu saņemšanas kritērijiem, kā arī riska kapitāla investoru atbilstība kvalifikācijas nosacījumiem. Iesniedzamo dokumentu apjoms noteikts, lai samazinātu administratīvo slogu pieteikuma iesniedzējiem, t.i. par publiski pieejamu informāciju administrējošā iestāde, gatavojot attiecīgo atzinumu, pārliecinās pati.  Ņemot vērā, ka likums paredz divas atbalsta programmas viena no kurām ir atbalsta programmas augsti kvalificētu darba ņēmēju piesaistei – atbalsta programma, kas tiek īstenota atbilstoši Ministru kabineta noteikumiem Nr.692 “Darbības programmas "Izaugsme un nodarbinātība" 1.2.1. specifiskā atbalsta mērķa "Palielināt privātā sektora investīcijas P&A" 1.2.1.2. pasākuma "Atbalsts tehnoloģiju pārneses sistēmas pilnveidošanai" īstenošanas noteikumi”, kur ir noteiktas papildus prasības jaunuzņēmuma pieteiktajiem darba ņēmējiem, tad noteikumu projekta 3.1.5.apakšpunkts nosaka iesniegt papildus dokumentāciju, lai apliecinātu jaunuzņēmuma darba ņēmēja atbilstību vismaz vienai no iepriekš minēto noteikumu 45.1.apakšpunktā izvirzītajām prasībām. Iepriekš minētā dokumentācija, kas apliecina profesionālo pieredzi, ir jebkāda veida pamatota informācija, kas liecina par darba ņēmēja iepriekšēju pieredzi, proti, tas var būt gan iepriekšējā darba devēja raksturojums, kas norāda uz darba tiesisko attiecību laikā īstenotiem darba pienākumiem, gan paša darba ņēmēja pamatots skaidrojums ar konkrētiem pierādījumiem, piemēram, publikācijām, kas apliecinātu iepriekšējo pieredzi, kā arī iepriekšējā darba devēja dots amata apraksts. Lai neierobežotu personas tiesības izvēlēties konkrētu pierādījumu formu, noteikumu projektā apzināti nav sniegts šādu pierādījumu ierobežots uzskaitījums.  Vienlaikus jāņem vērā, ka atbalsts augsti kvalificēto darbinieku piesaistei ir paredzēts tikai tādiem jaunuzņēmumiem, kuru pieteiktā biznesa ideja sniedz pienesumu kādā no RIS3 (Viedās Specializācijas Stratēģija) noteiktajām specializācijas jomām (zināšanu ietilpīga bioekonomika; biomedicīna, medicīnas tehnoloģijas, biofarmācija un biotehnoloģijas; viedie materiāli, tehnoloģijas un inženiersistēmas; viedā enerģētika; informācijas un komunikāciju tehnoloģijas).  Noteikumu projekta 3.2.2.apakšpunkts nosaka periodu kādā veiktais investora ieguldījums ir atbilstošs Jaunuzņēmumu darbības atbalsta likuma 4.panta 1.punkta prasībai “katru atbalsta pieteikuma iesniegšanas gadu”, t.i. atbalsta pieteikuma iesniegšanas gads ir 12 mēnešu periods pirms pieteikuma dalībai atbalsta programmās iesniegšanas dienas.  Noteikumu projekts paredz, ka pieteikumi ir jāsagatavo saskaņā ar attiecīgajiem pielikumiem vai arī brīvā formā, ar nosacījumu, ka tiks iekļauta visa nepieciešamā un pielikumos prasītā informācija:  1.pielikums – “Pieteikuma veidlapa Jaunuzņēmumu darbības atbalsta likumā noteiktajās atbalsta programmās”;  2.pielikums – “Atbalsta programmām pieteiktās biznesa idejas izstrādes un attīstības plāns”;  3. pielikums – “Pieteikuma veidlapa riska kapitāla investora iekļaušanai kvalificēta riska kapitāla investoru sarakstā”.    Saskaņā ar likuma 11.panta otro daļu jaunuzņēmums atbalsta periodā var pieteikties uz papildu atbalstu, t.i. pieteikt dalību otrai atbalsta programmai vai pieteikt jaunus darba ņēmējus pieteikto atbalsta programmu ietvaros. Noteikumu projekta 4.punkts nosaka papildus atbalsta pieteikšanas dokumentāciju.  Jaunuzņēmums pēc atbalsta programmas perioda beigām var atkārtoti pieteikt dalību likumā noteiktajās atbalsta programmās. Komisija atkārtoti izvērtē jaunuzņēmuma atbilstību likuma 4.pantā noteiktajiem atbalsta programmu piešķiršanas kritērijiem, tiek uzskatīts, ka jaunuzņēmumam tiek piešķirts jauns atbalsts un saskaņā ar likuma 10.panta pirmo daļu tas ir spēkā 12 mēnešus no dienas, kad stājas spēkā Komisijas lēmums par atbalsta programmas piešķiršanu.   1. **Atbalsta programmu administrēšana**   Likuma 13.pants nosaka, ka atbalsta programmu administrējošā iestāde ir Latvijas Investīciju un attīstības aģentūra (turpmāk – LIAA), kas īsteno jaunuzņēmumu uzraudzību atbalsta programmu periodā, kontrolē kvalificēto riska kapitāla investoru atbilstību kvalifikācijas prasībām, kā arī savas kompetences ietvaros sniedz atzinumus Komisijai lēmuma pieņemšanas posmā. Papildus nepieciešams ņemt vērā, ka administrējošās iestādes un Komisijas sadarbība ir noteikta Ministru kabineta noteikumu projektā “Jaunuzņēmumu darbības vērtēšanas komisijas nolikums”.  Noteikumu projekts nosaka administrējošās iestādes pienākumus un tiesības, kur cita starpā ir jāizstrādā kārtība kādā administrējošā iestāde:   1. izskata jaunuzņēmuma iesniegto pieteikumu un ar to saistītās dokumentācijas atbilstību atbalsta programmu piešķiršanas kritērijiem, kā arī riska kapitāla investora iesniegto pieteikumu un ar to saistītās dokumentācijas atbilstību kvalifikācijas nosacījumiem; 2. īsteno uzraudzību jaunuzņēmumu atbalsta programmu periodā un kvalificēto riska kapitāla investoru atbilstību kvalifikācijas prasībām pēc tam, kad riska kapitāla investors ir iekļauts attiecīgajā sarakstā; 3. informē Komisiju par konstatētajām izmaiņām jaunuzņēmuma atbilstības kritērijos atbalsta programmas periodā, kā arī par apstākļiem, kā rezultātā riska kapitāla investors neatbilst kvalifikācijas prasībām; 4. savas kompetences ietvaros sagatavo atzinumus par pieteikuma dokumentāciju un piešķiramo *de minimis* atbalsta apmēru.   Administrējošā iestāde iepriekš minētās kārtības izstrādā attiecībā uz abām likumā noteiktajām atbalsta programmām.  Vienlaikus noteikumu projektā ir noteikta atbalsta programmu administrēšanas kārtība, identificējot administrēšanas procesa posmus:   1. no pieteikuma iesniegšanas līdz Komisijas lēmuma pieņemšanai (noteikumu projekta 12.-13.punkti); 2. atbalsta programmu periodā (noteikumu projekta 14.-19.punkti).   Atbalsta programmu administrēšanas kārtība skatāma kontekstā ar administrējošās iestādes pienākumiem un tiesībām.  Noteikumi nosaka atbalsta programmu ietvaros piešķirtā *de minimis* atbalsta apmēru. Papildus jānorāda, ka atbalsta periods var nesakrist ar kapitālsabiedrības taksācijas periodu. Gadījumā, ja atbalsta periodā jaunuzņēmums sāk tuvoties maksimālai atbalsta robežai, kas tikusi norādīta pieteikumā, administrējošā iestāde informē atbalsta saņēmēju un puses vienojas par turpmāko programmas turpināšanu vai pārtraukšanu. Laika periods, kādā administrējošā iestāde noskaidro faktisko atbalsta apmēru un informē adresātu (par *de minimis* pārsniegšanu) un Komisiju par pārbaudes rezultātiem atkarīgs no rezultātu apkopošanas un saskaņā ar noteikumu projekta 10.12.apakšpunktu tiks noteikts Administrējošās iestādes iekšējos normatīvos aktos. |
| 3. | Projekta izstrādē iesaistītās institūcijas | Ekonomikas ministrija, Latvijas Investīciju un attīstības aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jaunuzņēmumus, kas vēlas izmantot likumā noteiktās atbalsta programmas un riska kapitāla investorus, kas vēlas, lai tos iekļauj kvalificēto riska kapitāla investoru sarakstā. |
| 2. | Tiesiskā regulējuma ietekme uz tautsaimniecību un administratīvo slogu | Netiek radīts papildus administratīvais slogs vai negatīva ietekme uz tautsaimniecību. |
| 3. | Administratīvo izmaksu monetārs novērtējums | Nav |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Jaunuzņēmumu darbības vērtēšanas komisijas nolikums.  Nepieciešami grozījumi Ministru kabineta noteikumu Nr.692 “Darbības programmas "Izaugsme un nodarbinātība" 1.2.1. specifiskā atbalsta mērķa "Palielināt privātā sektora investīcijas P&A" 1.2.1.2. pasākuma "Atbalsts tehnoloģiju pārneses sistēmas pilnveidošanai" īstenošanas noteikumi” 51.punktā. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar normatīvo aktu tiek ieviesta Eiropas Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Ar normatīvo aktu tiek ieviesta Eiropas Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regula Nr. 1407/2013 | Noteikumu projekta 2.2. apakšpunkts | Vienības tiek ieviestas pilnībā. Vispārēja atsauce par *de minimis* atbalsta piešķiršanu | | Netiek paredzētas stingrākas prasības |
| Komisijas regula Nr. 1407/2013  6. panta 4. punkts | Noteikumu projekta 28.punkts | Vienība tiek ieviesta pilnībā | | Netiek paredzētas stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | MK noteikumu projekts šo jomu neskar | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | MK noteikumu projekts šo jomu neskar | | | |
| Cita informācija | Nav | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | MK noteikumu projekts šo jomu neskar. | | |
| A | | B | C | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | MK noteikumu projekts šo jomu neskar. | | |
| Cita informācija | | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts nosūtīts saskaņošanai un viedokļu sniegšanai Finanšu un kapitāla tirgus komisija, Latvijas Start-up uzņēmumu asociācijai, Latvijas Riska kapitāla asociācijai |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | LIAA |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Administrējošās iestādes darbiniekiem palielināsies pienākumu un darba apjoms. |
| 3. | Cita informācija | Nav |

Anotācijas III sadaļa – projekts šo jomu neskar.

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

L.Aršauska

67013238

[Linda.Arsauska@em.gov.lv](mailto:Linda.Arsauska@em.gov.lv)